Dis verbasend hoe goed ons voorgeslag kon lees en skryf, as ons daaraan dink dat daar geen skole was nie. Die Voortrekkermense en die eerste geslag na hulle, moes self die jeug leer lees en skryf, so goed as wat hulle kon. Gedurende die trek uit die Kaapkolonie na Natal en Transvaal was daar by verskillende laers ‘n skoolmeester. Wanneer die trek op een of ander plek moes oorstaan om die osse te laat rus, is eerste vir ‘n plekkie gesorg waar meester die kinders kon leer. As jy nie kon lees nie, was dit feitlik onmoontlik om belydenis van geloof af te lê en die mense wou nie soos heidene groot word sonder om lidmaat van die kerk te wees nie.